《次韵李元老柬王令周簿喜雨》
宋代·陈棣

阿香破旱用功深，更遣新凉入素襟。
曝日已通贤令意，望霓聊慰野人心。
水添浅濑征帆稳，云掩残阳古树阴。
洗眼看君调燮手，一同先已荷商霖。

作者简介：宋处州青田人，字鄂父。陈汝锡子。以父荫为桐川掾，官至潭州通判。其诗于南渡之初，已先导宋季江湖之派，大都平易近情，不失风旨。有《蒙隐集》。